b'\n_START_ARTICLE_\nTautosaka\n_START_PARAGRAPH_\nTautosaka, kitaip \xe2\x80\x93 folkloras (angl. folklore) \xe2\x80\x93 kult\xc5\xabrin\xc4\x97s informacijos visuma, apimanti pasakas ir pasakojimus, muzik\xc4\x85, \xc5\xa1ok\xc4\xaf, legendas, \xc5\xbeodin\xc4\x99 istorij\xc4\x85, patarles, pok\xc5\xa1tus ir anekdotus, tik\xc4\x97jimus, papro\xc4\x8dius, m\xc4\xafsles ir pan., taip pat ir veikla, kurios d\xc4\x97ka \xc5\xa1i informacija perduodama, b\xc5\xabdinga tam tikrai etninei ir/ar socialinei grupei._NEWLINE_Folkloristika (tautosakos mokslas) \xe2\x80\x93 mokslas, tiriantis dainuojam\xc4\x85j\xc4\xaf, instrumentin\xc4\xaf ir pasakojam\xc4\x85j\xc4\xaf liaudies kult\xc5\xabros palikim\xc4\x85. Tautosakos mokslo tikslai \xe2\x80\x93 tirti kintant\xc4\xaf tautosakos vaidmen\xc4\xaf tautos istorijoje, k\xc5\xabrini\xc5\xb3 s\xc4\x85rangos ypatumus, meninio teksto organizavimo principus, ry\xc5\xa1ius su kult\xc5\xabriniu kontekstu, kitomis meno r\xc5\xab\xc5\xa1imis, regioninius, nacionalinius ir tarptautinius tautosakos procesus.\n_START_SECTION_\nIstorija\n_START_PARAGRAPH_\nDaugelyje Europos kra\xc5\xa1t\xc5\xb3 tautosaka imta dom\xc4\x97tis nuo romantizmo laik\xc5\xb3 (XVIII a. gale), o Ispanijoje jau XV a. buvo u\xc5\xbera\xc5\xa1in\xc4\x97jami romansai ir kitos liaudies dainos. Ry\xc5\xa1kiausi tautosakos mokslo raidos po\xc5\xbeymiai stebimi XIX a., kai susiformavo mitologin\xc4\x97s, migracin\xc4\x97s, antropologin\xc4\x97s, agnostin\xc4\x97s teorijos. XX a. tautosakos mokslo pl\xc4\x97tra pasaulyje nuolatos intensyv\xc4\x97jo, kuriamos naujos metodologijos ir teorijos: istorin\xc4\x97 - geografin\xc4\x97, funkcin\xc4\x97, strukt\xc5\xabrin\xc4\x97, semiotin\xc4\x97, komunikacin\xc4\x97, kontekstin\xc4\x97 ir kt. Europos mokslo \xc5\xa1ak\xc5\xb3 kod\xc5\xb3 lentel\xc4\x97je d\xc4\x97l lauko tyrim\xc5\xb3 svarbos tautosakos mokslas yra greta dialektologijos: folkloristika \xe2\x80\x93 H 400, dialektologija \xe2\x80\x93 H 401._NEWLINE_Lietuvoje tautosakos mokslo u\xc5\xbeuomazg\xc5\xb3 taip pat randama ankstesniuose \xc5\xa1imtme\xc4\x8diuose. Kiek v\xc4\x97liau, br\xc4\x99stant lietuvi\xc5\xb3 nacionalinei s\xc4\x85monei, plintant romantizmo id\xc4\x97joms did\xc4\x97jo tautosakos reik\xc5\xa1m\xc4\x97s tautiniam tapatumui suvokimas. XIX a. lietuvi\xc5\xb3 ir u\xc5\xbesienio mokslinink\xc5\xb3 pastangomis prasid\xc4\x97jo reik\xc5\xa1mingas tautosakos tiriamosios veiklos etapas \xe2\x80\x93 k\xc5\xabrini\xc5\xb3 rinkimas ir skelbimas, o kartu ir intensyvus surinktos med\xc5\xbeiagos tyrimas. Vieni pirm\xc5\xb3j\xc5\xb3 tautosak\xc4\x85 istorijos teorij\xc5\xb3 k\xc5\xabrimui panaudojo Albertas Vij\xc5\xabkas-Kojelavi\xc4\x8dius, Simonas Daukantas, Samuelis Teodoras Cipelis, v\xc4\x97liau \xe2\x80\x93 Jonas Basanavi\xc4\x8dius, Me\xc4\x8dislovas Davainis-Silvestraitis, Juozas Miliauskas-Miglovara, Ansas Bruo\xc5\xbeis, Povilas Vi\xc5\xa1inskis, Stanislovas Narutavi\xc4\x8dius, Stanislovas Did\xc5\xbeiulis, Matas Slan\xc4\x8diauskas, Steponas Strazdas, Rokas \xc5\xa0li\xc5\xabpas ir daugelis kit\xc5\xb3 ._NEWLINE_XX a. pirmojoje pus\xc4\x97je tautosakos mokslu Lietuvoje prad\xc4\x97jo r\xc5\xabpintis Lietuvi\xc5\xb3 mokslo draugija, buvo leid\xc5\xbeiamas \xc5\xbeurnalas \xe2\x80\x9eLietuvi\xc5\xb3 tauta\xe2\x80\x9c. 1918 m. Lietuvai atgavus nepriklausomyb\xc4\x99 tautosakos mokslo reikalais \xc4\x97m\xc4\x97 r\xc5\xabpintis Lietuvos universitetas, prad\xc4\x97ta skaityti tautosakos kursus. Tautosaka skelbta ir nagrin\xc4\x97ta bendro lituanistinio profilio leidiniuose \xe2\x80\x9eTauta ir \xc5\xbeodis\xe2\x80\x9c, \xe2\x80\x9eDarbai ir dienos\xe2\x80\x9c, \xe2\x80\x9eM\xc5\xabs\xc5\xb3 tautosaka\xe2\x80\x9c. 1918\xe2\x80\x931940 m. buvo sukaupta apie pus\xc4\x97 milijono k\xc5\xabrini\xc5\xb3, pasakojamoji ir dainuojamoji tautosaka imta u\xc5\xbera\xc5\xa1in\xc4\x97ti fonografu. Reik\xc5\xa1ming\xc5\xb3 tyrimo darb\xc5\xb3 paskelb\xc4\x97: apie dainas \xe2\x80\x93 Augustas Robertas Niemis, Mykolas Bir\xc5\xbei\xc5\xa1ka, Balys Sruoga; apie pasakojam\xc4\x85j\xc4\x85 tautosaka \xe2\x80\x93 Jonas Balys, Juozas Brazaitis-Ambrazevi\xc4\x8dius. Nuo 1935 m. buvo \xc4\xafkurtas Lietuvi\xc5\xb3 tautosakos archyvas, kurio vadovu paskirtas Jonas Balys prad\xc4\x97jo leisti \xc5\xbeurnal\xc4\x85 \xe2\x80\x9eTautosakos darbai\xe2\x80\x9c._NEWLINE_\xc4\xae tautosakin\xc4\x99 veikl\xc4\x85 \xc4\xafsitrauk\xc4\x97 daug student\xc5\xb3, mokytoj\xc5\xb3, kit\xc5\xb3 profesij\xc5\xb3 \xc5\xbemoni\xc5\xb3. Ypa\xc4\x8d aktyvus buvo tautosakos rinkimas. Per ekspedicijas ir pavieniui \xc4\xafvairi\xc4\x85 tautosak\xc4\x85 rinko Lietuvi\xc5\xb3 kalbos ir literat\xc5\xabros institutas, regioniniai muziejai, auk\xc5\xa1tosios mokyklos, Kra\xc5\xa1totyros draugija ir pavieniai kra\xc5\xa1totyrininkai. Buvo sisteminamos surinktos med\xc5\xbeiagos pagrindin\xc4\x97s r\xc5\xab\xc5\xa1ys \xe2\x80\x93 dainos, proza, patarl\xc4\x97s ir prie\xc5\xbeod\xc5\xbeiai, publikuojama tautosaka. Pa\xc5\xbeym\xc4\x97tini tautosakos tyr\xc4\x97jai Jurgis Lebedys, Zenonas Slavi\xc5\xabnas, Kazys Grigas, Leonardas Sauka, Donatas Sauka, Ambraziejus Jonynas, Norbertas V\xc4\x97lius, Bronislava Kerbelyt\xc4\x97, Bron\xc4\x97 Kazlauskien\xc4\x97, Danut\xc4\x97 Kri\xc5\xa1topait\xc4\x97 ir kiti. 1980 m. LKLI prad\xc4\x97jo leisti daugiatom\xc4\xaf fundamentin\xc4\xaf leidin\xc4\xaf \xe2\x80\x9eLietuvi\xc5\xb3 liaudies dainynas\xe2\x80\x9c. Tautosakos problemas yra nagrin\xc4\x97j\xc4\x99 lingvistas, semiotikas Algirdas Julius Greimas, archeolog\xc4\x97 Marija Gimbutien\xc4\x97._NEWLINE_Per \xc5\xa1\xc4\xaf laikotarp\xc4\xaf i\xc5\xa1leisti anks\xc4\x8diau sukaupt\xc5\xb3 lietuvi\xc5\xb3 liaudies dain\xc5\xb3, pasak\xc5\xb3, patarli\xc5\xb3 ir prie\xc5\xbeod\xc5\xbei\xc5\xb3 rinkiniai, para\xc5\xa1yta nema\xc5\xbeai teorini\xc5\xb3 darb\xc5\xb3 i\xc5\xa1 istoriografijos (\xe2\x80\x9eLietuvi\xc5\xb3 tautosakos apybrai\xc5\xbea\xe2\x80\x9c), toliau tyrin\xc4\x97ti \xc4\xafvair\xc5\xabs tautosakos \xc5\xbeanrai. Tarptautiniu lygiu pripa\xc5\xbeinti K. Grigo darbai, D. Saukos veikalas \xe2\x80\x9eTautosakos savitumas ir vert\xc4\x97\xe2\x80\x9c, L. Saukos dain\xc5\xb3 eil\xc4\x97daros, N. V\xc4\x97liaus mitologijos, B. Kerbelyt\xc4\x97s pasakojamosios tautosakos ir kit\xc5\xb3 folklorist\xc5\xb3 tyrimai. I\xc5\xa1eivijoje atsid\xc5\xabr\xc4\x99s J. Balys t\xc4\x99s\xc4\x97 su tautosaka susijusi\xc4\x85 mokslin\xc4\x99 veikl\xc4\x85: skelb\xc4\x97 sukaupt\xc4\x85 med\xc5\xbeiag\xc4\x85 ir jos tyrin\xc4\x97jimus lietuvi\xc5\xb3 ir u\xc5\xbesienio leidiniuose.\n_START_SECTION_\nTautosakos tyrimai \xc5\xa1iandien\n_START_PARAGRAPH_\nLietuvos moksl\xc5\xb3 sistemoje tautosakos mokslas yra filologijos mokslo \xc5\xa1aka, nes yra artimas literat\xc5\xabros mokslui \xe2\x80\x93 abu tiria \xc5\xbeod\xc5\xbeio men\xc4\x85, vienas \xe2\x80\x93 sakytin\xc4\xaf, kitas \xe2\x80\x93 ra\xc5\xa1ytin\xc4\xaf. Nema\xc5\xbeai literat\xc5\xabros mokslinink\xc5\xb3 yra tyrin\xc4\x97j\xc4\x99 ir tautosak\xc4\x85. Tokia tradicija, kai tautosakos mokslas laikomas savaranki\xc5\xa1ku, bet artimu literat\xc5\xabrologijai, gyvuoja ir kitose Ryt\xc5\xb3 Europos \xc5\xa1alyse. Neretai tai vadinama folkloristika, nors tai n\xc4\x97ra visai tikslu. Lituanistiniai, tarp j\xc5\xb3 ir tautosakiniai, tyrimai yra reik\xc5\xa1mingi visuomen\xc4\x97s kult\xc5\xabros raidai ir lietuvi\xc5\xb3 tautinio tapatumo stiprinimui._NEWLINE_Tautosakos mokslas susideda i\xc5\xa1 tautosakos teorijos, tautosakos mokslo metodologijos, tautosakos istorijos. Kaip atskiros disciplinos yra i\xc5\xa1siskyrusios tautosakos genealogija, poetika, tautosakos sistematika, tautosakos archyvistika, lauko tyrimai, taikomojo tautosakos vaidmens tyrimai ir kt. Tautosak\xc4\x85 taip pat tiria kalbotyra, literat\xc5\xabrologija, muzikologija, istorija, etnologija, mitologija ir religijotyra, psichologija, estetika. Kalbotyriniai, mitologiniai, psichologiniai tautosakos tyrimai prad\xc4\x97ti jau XIX a. Tautosakos tyrimai atliekami apra\xc5\xa1omuoju, lyginamuoju, interpretaciniu, fenomenologiniu, semiotiniu, istoriniu, tipologiniu ir kt. metodais._NEWLINE_Atk\xc5\xabrus Lietuvos nepriklausomyb\xc4\x99 spart\xc5\xabs poky\xc4\x8diai vyko visose su tautosaka susijusiose srityse. Susidar\xc4\x97 galimyb\xc4\x97 kaupti, publikuoti ir tirti iki tol draustus folkloro klodus. Fiksuojant tautosak\xc4\x85 prad\xc4\x97tos naudoti \xc5\xa1iuolaikin\xc4\x97s technologijos, imtasi kopijuoti archyvin\xc4\x99 med\xc5\xbeiag\xc4\x85. Ie\xc5\xa1koma b\xc5\xabd\xc5\xb3 elektronin\xc4\x97ms tautosakos duomen\xc5\xb3 baz\xc4\x97ms kurti, susidar\xc4\x97 palankesn\xc4\x97s s\xc4\x85lygos susipa\xc5\xbeinti su u\xc5\xbesienio folkloro teorijomis ir u\xc5\xbemegzti ry\xc5\xa1ius su Vakar\xc5\xb3 mokslo pasauliu._NEWLINE_Siekiant i\xc5\xa1saugoti tautosakos paveld\xc4\x85, leid\xc5\xbeiami regioniniai dain\xc5\xb3 rinkiniai, tautosakos antologijos. Vis\xc5\xb3 su tautosakos mokslu susijusi\xc5\xb3 institucij\xc5\xb3 tyrim\xc5\xb3 rezultatai skelbiami monografijose, mokslo straipsniuose. LLTI rengia ir leid\xc5\xbeia pagrindin\xc4\xaf periodin\xc4\xaf tautosakos mokslo leidin\xc4\xaf \xe2\x80\x9eTautosakos darbai\xe2\x80\x9c (du tomai per metus). Juose skelbiami nauji tyrin\xc4\x97jimai, reik\xc5\xa1mingi u\xc5\xbesienio mokslinink\xc5\xb3 straipsniai, nauja tautosakin\xc4\x97 med\xc5\xbeiaga, tautini\xc5\xb3 ma\xc5\xbeum\xc5\xb3 tautosaka, recenzijos ir kt. Be to, tautosakos moksliniai straipsniai skelbiami leidiniuose \xe2\x80\x9eLiaudies kult\xc5\xabra\xe2\x80\x9c (LKC), \xe2\x80\x9eDarbai ir dienos\xe2\x80\x9c (VDU), \xe2\x80\x9eKult\xc5\xabros barai\xe2\x80\x9c ir kt._NEWLINE_\xc5\xa0iuo metu tautosaka tyrin\xc4\x97jama keliose \xc5\xa1alies institucijose. Pagrindinis mokslinio tautosakinio darbo centras yra 1990 m. padalijus Lietuvi\xc5\xb3 kalbos ir literat\xc5\xabros institut\xc4\x85 suformuotas Lietuvi\xc5\xb3 literat\xc5\xabros ir tautosakos institutas.Institute \xc4\xafvairi\xc5\xb3 tautosakos \xc5\xbeanr\xc5\xb3, mitologijos, etnomuzikologijos, archyvin\xc4\x97s med\xc5\xbeiagos tyrimus vykdo trys skyriai, kuriuose dirba 29 darbuotojai. \xc4\x8cia saugomi ir toliau kaupiami did\xc5\xbeiuliai tautosakos fondai (1 500 000 tautosakos k\xc5\xabrini\xc5\xb3), leid\xc5\xbeiamas mokslinis \xc5\xbeurnalas \xe2\x80\x9eTautosakos darbai\xe2\x80\x9c._NEWLINE_Lietuvos muzikos ir teatro akademijos Muzikologijos instituto Etnomuzikologijos skyrius yra etnomuzikologini\xc5\xb3 tyrin\xc4\x97jim\xc5\xb3 ir etnomuzikolog\xc5\xb3 rengimo centras._NEWLINE_Kauno Vytauto Did\xc5\xbeiojo universiteto Humanitarini\xc5\xb3 moksl\xc5\xb3 fakulteto Etnologijos ir folkloristikos katedros d\xc4\x97stytojai skaito etnologijos, etnomuzikologijos, tautosakos kursus. Universitete vykdoma etnologijos ir folkloristikos bakalauro ir magistro studij\xc5\xb3 programa. Vilniaus universiteto Filologijos fakulteto Lietuvi\xc5\xb3 literat\xc5\xabros katedroje bakalauro lygio studentams skaitomi keli tautosakos kursai._NEWLINE_Vilniaus pedagoginio universiteto Lituanistikos fakulteto Lietuvi\xc5\xb3 literat\xc5\xabros katedroje taip pat skaitomi kursai i\xc5\xa1 lietuvi\xc5\xb3 folkloristikos, o Slavistikos fakulteto Rus\xc5\xb3 literat\xc5\xabros katedra vykdo rus\xc5\xb3 tautosakos ir etnokult\xc5\xabros tyrimus._NEWLINE_Klaip\xc4\x97dos universiteto humanitarini\xc5\xb3 moksl\xc5\xb3 fakulteto Balt\xc5\xb3 kalbotyros ir etnologijos katedra turi Folkloro laboratorij\xc4\x85, kuri veikia kaip dielektologijos, tautosakos, etnografijos duomen\xc5\xb3 kaupimo bei mokymo proceso aptarnavimo baz\xc4\x97._NEWLINE_Lietuvos liaudies kult\xc5\xabros centras veikia kaip taikomojo mokslinio pob\xc5\xabd\xc5\xbeio \xc4\xafstaiga. Jame kaupiama informacija apie etnin\xc4\x97s kult\xc5\xabros paveld\xc4\x85 ir \xc5\xa1iuolaikines jos \xc4\xafgyvendinimo formas, rengiama ir leid\xc5\xbeiama etnin\xc4\x97s kult\xc5\xabros literat\xc5\xabra, garso ir vaizdo publikacijos, \xc5\xbeurnalas \xe2\x80\x9eLiaudies kult\xc5\xabra\xe2\x80\x9c.'